Seekoei byt vrou in Limpopo doodArgieffoto ŉ 63-jarige vrou is dood nadat ŉ seekoei haar Woensdag in ‘n woonbuurt aangeval het. Inwoners van Magona in Malamulele, Limpopo, het Woensdagaand die dier met haar kalf in die woonbuurt opgemerk. “Dit is skaars dat só ŉ dier hier gesien word. Die inwoners was nuuskierig en onkundig oor die gevaar wat die seekoeie vir hulle inhou en het die diere agtervolg,” het Zaid Kalla, woordvoerder van die provinsiale departement van ekonomiese ontwikkeling, omgewing en toerisme in ŉ verklaring gesê. “Ons neem aan die seekoei het bedreig en oorweldig gevoel en wou haar kalf beskerm, daarom dat sy tot die aanval oorgegaan het. Dié naby aan haar kon daarin slaag om vinning uit die pad te kom, maar ŉ 63-jarige vrou kon nie betyds wegkom nie en die seekoei het haar aangeval,” sê Kalla. Hy sê die departement betreur die aanval en maan die gemeenskap om op die uitkyk te wees vir gevaarlike diere. “Lede van die gemeenskap moet nie naby hierdie diere kom nie en die owerhede inlig sodra hulle ŉ rondloper dier opmerk.” Hy sê omdat die provinsie grens aan drie ander provinsies met ŉ groot aantal wilde diere, sal hierdie diere van tyd tot tyd woonbuurte in Limpopo betree. “Die LUR het ŉ span wildbewaarders opdrag gegee om die seekoeie op te spoor en na ŉ omgewing te begelei wat wild-vriendelik is.”